ನ್ಯೂಜರ್ಸಿಯ ಲಾಂಗ್‌ ಬ್ರಾಂಚ್‌ ಎಂಬಲ್ಲಿ ಸ್ಪ್ರಿಂಗ್‌ಸ್ಟೀನ್‌ ಜನಿಸಿದ.
ಫ್ರೀಹೋಲ್ಡ್‌ ಬರೋ ಎಂಬಲ್ಲಿ ತನ್ನ ಬಾಲ್ಯ ಮತ್ತು ಪ್ರೌಢಶಾಲೆಯ ವರ್ಷಗಳನ್ನು ಆತ ಕಳೆದ. ಫ್ರೀಹೋಲ್ಡ್‌ ಬರೋದಲ್ಲಿನ ಈಸ್ಟ್‌ ಸ್ಟ್ರೀಟ್‌ ವಾಸಿಸಿದ್ದ ಅವನು ಫ್ರೀಹೋಲ್ಡ್‌ ಬರೋ ಪ್ರೌಢಶಾಲೆಗೆ ಸೇರಿಕೊಂಡ. ಅವನ ತಂದೆಯಾದ ಡೋಗ್ಲಸ್‌ ಫ್ರೆಡೆರಿಕ್‌ ಸ್ಪ್ರಿಂಗ್‌ಸ್ಟೀನ್‌, ಡಚ್‌ ಮತ್ತು ಐರಿಷ್‌ ವಂಶಪರಂಪರೆಗೆ ಸೇರಿದವನಾಗಿದ್ದ; ಅವನು ಕೈಗೊಂಡ ಅನೇಕ ಉದ್ಯೋಗಗಳ ಪೈಕಿ, ಅವನು ಓರ್ವ ಬಸ್‌ ಚಾಲಕನಾಗಿದ್ದುದೂ ಸೇರಿತ್ತು; ಅವನು ಹೊಂದಿದ್ದ ಮನೆತನದ ಹೆಸರು, "ಸ್ಟೆಪಿಂಗ್‌ ಸ್ಟೋನ್‌" ಎಂಬುದಕ್ಕಾಗಿರುವ ಡಚ್‌ ಹೆಸರಾಗಿದೆ. ಅವನ ತಾಯಿಯಾದ ಅಡೆಲೆ ಆನ್‌ (ಜನ್ಮನಾಮ ಝೆರಿಲ್ಲಿ), ಓರ್ವ ಕಾನೂನು ಕಾರ್ಯದರ್ಶಿಯಾಗಿದ್ದಳು ಮತ್ತು ಇಟಲಿಯ ವಂಶಪರಂಪರೆಗೆ ಸೇರಿದವಳಾಗಿದ್ದಳು. ಒಟ್ಟಾರೆಯಾಗಿ ಹೇಳುವುದಾದರೆ, ಅವನ ಪರಂಪರೆಯು 50%ನಷ್ಟು ಇಟಲಿಯದ್ದು, 37%ನಷ್ಟು ಐರಿಷ್‌ ಮತ್ತು 13%ನಷ್ಟು ಡಚ್ ಆಗಿತ್ತು‌. ಅವನ ತಾಯಿಕಡೆಯ ಅಜ್ಜನು, ನೇಪಲ್ಸ್‌‌‌ಗೆ ಸಮೀಪವಿರುವ ಒಂದು ನಗರವಾದ ವಿಕೋ ಈಕ್ವೆನ್ಸ್‌ ಎಂಬಲ್ಲಿ ಜನಿಸಿದ. ವರ್ಜೀನಿಯಾ ಮತ್ತು ಪಮೇಲಾ ಎಂಬ ಹೆಸರಿನ ಇಬ್ಬರು ಕಿರಿಯ ಸೋದರಿಯರನ್ನು ಅವನು ಹೊಂದಿದ್ದಾನೆ. ಪಮೇಲಾ ಒಂದು ಸಂಕ್ಷಿಪ್ತ ಅವಧಿಯವರೆಗೆ ಚಲನಚಿತ್ರದ ವೃತ್ತಿಜೀವನದಲ್ಲಿ ತೊಡಗಿಸಿಕೊಂಡಿದ್ದಳು; ಆದರೆ ಪೂರ್ಣಕಾಲಿಕವಾಗಿ ಸ್ಥಿರ ಛಾಯಾಗ್ರಹಣವನ್ನು ಮುಂದುವರಿಸುವ ದೃಷ್ಟಿಯಿಂದ ಅವಳು ನಟನಾವೃತ್ತಿಯನ್ನು ಕೈಬಿಟ್ಟಳು; "ಹ್ಯೂಮನ್‌ ಟಚ್‌" ಮತ್ತು "ಲಕಿ ಟೌನ್‌" ಗೀತಸಂಪುಟಗಳಿಗೆ ಸಂಬಂಧಿಸಿದಂತೆ ಅವಳು ಛಾಯಾಚಿತ್ರಗಳನ್ನು ತೆಗೆದಳು.

ಓರ್ವ ರೋಮನ್‌ ಕ್ಯಾಥಲಿಕ್‌ ಆಗಿ ಬೆಳೆದ ಸ್ಪ್ರಿಂಗ್‌ಸ್ಟೀನ್‌, ಫ್ರೀಹೋಲ್ಡ್‌ ಬರೋದಲ್ಲಿನ ಸೇಂಟ್‌ ರೋಸ್‌ ಆಫ್‌ ಲಿಮಾ ಕ್ಯಾಥಲಿಕ್‌ ಶಾಲೆಯನ್ನು ಸೇರಿಕೊಂಡ; ಇಲ್ಲಿ ಅವನಿಗೆ ಕ್ರೈಸ್ತ ಸನ್ಯಾಸಿನಿಯರು ಮತ್ತು ಇತರ ವಿದ್ಯಾರ್ಥಿಗಳೊಂದಿಗೆ ಹೊಂದಾಣಿಕೆ ಕಂಡುಬರಲಿಲ್ಲ. ಆದರೂ ಸಹ, ನಂತರದಲ್ಲಿ ಅವನ ಸಂಗೀತದ ಬಹುಭಾಗವು ಒಂದು ಆಳವಾದ ವಿಶಿಷ್ಟ ಕ್ಯಾಥಲಿಕ್‌ ಲಕ್ಷಣವನ್ನು ಪ್ರತಿಬಿಂಬಿಸುತ್ತದೆ ಮತ್ತು ಅದು ಅನೇಕ ರಾಕ್‌‌-ಪ್ರಭಾವಿತ, ಸಾಂಪ್ರದಾಯಿಕ ಐರಿಷ್‌-ಕ್ಯಾಥಲಿಕ್‌ ಸ್ತುತಿಗೀತೆಗಳನ್ನು ಒಳಗೊಂಡಿದೆ.

ಆತ ಒಂಬತ್ತನೇ ತರಗತಿಯಲ್ಲಿರುವಾಗ, ಸಾರ್ವಜನಿಕ ಫ್ರೀಹೋಲ್ಡ್‌ ರೀಜನಲ್‌ ಪ್ರೌಢಶಾಲೆಗೆ ವರ್ಗಾವಣೆಗೊಂಡನಾದರೂ, ಅಲ್ಲಿಯೂ ಸಹ ಅವನಿಗೆ ಹೊಂದಿಕೊಳ್ಳಲು ಆಗಲಿಲ್ಲ. ಹಳೆಯ ಶಿಕ್ಷಕರು ಹೇಳುವ ಪ್ರಕಾರ, ಅವನೊಬ್ಬ "ಏಕಾಂತಜೀವಿಯಾಗಿದ್ದು, ತನ್ನ ಗಿಟಾರ್ ನುಡಿಸುವುದನ್ನು ಬಿಟ್ಟರೆ ಹೆಚ್ಚಿನದೇನನ್ನೂ ಬಯಸುತ್ತಿರಲಿಲ್ಲ." ಆತ ಪ್ರೌಢಶಾಲಾ ಶಿಕ್ಷಣವನ್ನು ಸಂಪೂರ್ಣಗೊಳಿಸಿದನಾದರೂ, ಅವನಿಗೆಷ್ಟು ಮುಜುಗರವಾಗಿತ್ತೆಂದರೆ ತನ್ನದೇ ಪದವಿ ಸ್ವೀಕಾರ ಸಮಾರಂಭವನ್ನು ಅವನು ತಪ್ಪಿಸಿಕೊಂಡ. ಓಷನ್‌ ಕೌಂಟಿ ಕಾಲೇಜನ್ನು ಸೇರಿಕೊಂಡು ಸಂಕ್ಷಿಪ್ತ ಅವಧಿಗೆ ಅವನು ತರಗತಿಗಳಿಗೆ ಹಾಜರಾದನಾದರೂ, ನಂತರ ಅದನ್ನೂ ಬಿಟ್ಟ.

"ದಿ ಎಡ್‌ ಸಲಿವಾನ್‌ ಷೋ" ಕಾರ್ಯಕ್ರಮದಲ್ಲಿ ಎಲ್ವಿಸ್‌ ಪ್ರೆಸ್ಲೆಯನ್ನು ನೋಡಿದ ನಂತರ, ತನ್ನ ಏಳನೇ ವಯಸ್ಸಿನಲ್ಲಿ ಸಂಗೀತವನ್ನು ಕಾರ್ಯಕ್ಷೇತ್ರವನ್ನಾಗಿ ಆಯ್ದುಕೊಳ್ಳಲು ಸ್ಪ್ರಿಂಗ್‌ಸ್ಟೀನ್‌ಗೆ ಪ್ರೇರೇಪಣೆ ಸಿಕ್ಕಿದಂತಾಯಿತು. ತನ್ನ 13ನೇ ವಯಸ್ಸಿನಲ್ಲಿ, 18$ ಹಣವನ್ನು ಪಾವತಿಸಿ ಆತ ತನ್ನ ಮೊದಲ ಗಿಟಾರ್‌ನ್ನು ಖರೀದಿಸಿದ; ನಂತರದಲ್ಲಿ, 16-ವರ್ಷ-ವಯಸ್ಸಿನ ಸ್ಪ್ರಿಂಗ್‌ಸ್ಟೀನ್‌ಗೆ ಒಂದು 60$ ಮುಖಬೆಲೆಯ ಕೆಂಟ್‌ ಗಿಟಾರ್‌‌ ಖರೀದಿಸಲು ಅವನ ತಾಯಿ ಸಾಲವನ್ನು ಮಾಡಿದಳು; ಈ ಘಟನೆಯನ್ನು ಆತ ತನ್ನ "ದಿ ವಿಶ್‌‌" ಎಂಬ ಹಾಡಿನಲ್ಲಿ ನಂತರ ಸ್ಮರಿಸಿಕೊಂಡಿದ್ದಾನೆ.

1965ರಲ್ಲಿ ಟೆಕ್ಸ್‌‌ ಮತ್ತು ಮೇರಿಯನ್‌ ವಿನ್ಯಾರ್ಡ್‌‌ರ ನೆಲೆಗೆ ಆತ ತೆರಳಿದ; ಪಟ್ಟಣದಲ್ಲಿನ ಕಿರಿಯ ವಾದ್ಯವೃಂದಗಳನ್ನು ಅವರು ಪ್ರಾಯೋಜಿಸುತ್ತಿದ್ದರು. ಆತ ಪ್ರಮುಖ ಗಿಟಾರ್‌‌‌ ವಾದಕನಾಗುವಲ್ಲಿ ಮತ್ತು ತರುವಾಯದಲ್ಲಿ ದಿ ಕ್ಯಾಸ್ಟೈಲ್ಸ್‌ನ ಪ್ರಮುಖ ಗಾಯಕನಾಗುವಲ್ಲಿ ಅವರು ಅವನಿಗೆ ನೆರವಾದರು. ಬ್ರಿಕ್‌ ಟೌನ್‌ಷಿಪ್‌‌ನಲ್ಲಿನ ಒಂದು ಸಾರ್ವಜನಿಕ ಧ್ವನಿಮುದ್ರಣ ಸ್ಟುಡಿಯೋದಲ್ಲಿ ಎರಡು ಮೂಲ ಹಾಡುಗಳನ್ನು ದಿ ಕ್ಯಾಸ್ಟೈಲ್ಸ್‌ ಧ್ವನಿಮುದ್ರಿಸಿಕೊಂಡಿತು ಮತ್ತು ಕೆಫೆ ವಾ? ಎಂಬ ತಾಣವೂ ಸೇರಿದಂತೆ ಬಗೆಬಗೆಯ ತಾಣಗಳಲ್ಲಿ ಅವನ್ನು ನುಡಿಸಿತು. ಕೆಫೆ ವಾ? ತಾಣವು ಗ್ರೀನ್‌ವಿಚ್‌ ಹಳ್ಳಿಯಲ್ಲಿತ್ತು. ತಾನು ಇದರಲ್ಲಿ ಮಹಾನ್‌ ಸಾಧನೆಯನ್ನು ಮಾಡುವುದಾಗಿ ಕಿರಿಯ ಸ್ಪ್ರಿಂಗ್‌ಸ್ಟೀನ್‌ ಭರವಸೆ ನೀಡಿದಾಗ ಅದನ್ನು ತಾನು ನಂಬಿದುದಾಗಿ ಮೇರಿಯನ್‌ ವಿನ್ಯಾರ್ಡ್‌ ಹೇಳಿದಳು.

ಸ್ಪ್ರಿಂಗ್‌ಸ್ಟೀನ್‌ಗೆ 19 ವರ್ಷ ವಯಸ್ಸಾಗಿದ್ದಾಗ ಅವನಿಗೆ ಪ್ರವೇಶಕ್ಕಾಗಿ ಕರೆಬಂತು; ಆದರೆ ಅವನು ತನ್ನ ದೇಹದಾರ್ಢ್ಯತೆಯ ಪರೀಕ್ಷೆಯಲ್ಲಿ ಅನುತ್ತೀರ್ಣನಾದ ಮತ್ತು ವಿಯೆಟ್ನಾಂನಲ್ಲಿ ಸೇವೆ ಸಲ್ಲಿಸಲಿಲ್ಲ. 1984ರಲ್ಲಿ "ರೋಲಿಂಗ್‌ ಸ್ಟೋನ್‌" ನಿಯತಕಾಲಿಕದಲ್ಲಿ ಬಂದ ಸಂದರ್ಶನವೊಂದರಲ್ಲಿ ಅವನು ಮಾತನಾಡುತ್ತಾ, "ನನ್ನ ದೇಹದಾರ್ಢ್ಯತೆಯ ಪರೀಕ್ಷೆಯಲ್ಲಿ ಪಾಲ್ಗೊಳ್ಳಲೆಂದು ನಾನು ಬಸ್‌ ಹತ್ತಿದಾಗ, ನಾನು ಇದರಲ್ಲಿ ಉತ್ತೀರ್ಣನಾಗುವುದಿಲ್ಲ ಎಂಬ ಒಂದೇ ಆಲೋಚನೆ ನನ್ನಲ್ಲಿ ಬಂದಿತ್ತು" ಎಂಬುದಾಗಿ ಅವನು ಹೇಳಿಕೊಂಡ. ಅವನಿಗೆ 17 ವರ್ಷಗಳಾಗಿದ್ದಾಗ, ಮೋಟಾರ್‌ ಸೈಕಲ್‌‌ ಅಪಘಾತವೊಂದರಲ್ಲಿ ಆದ ಒಂದು ಪೆಟ್ಟಿನಿಂದ ಅವನು ನರಳಿದ್ದ; ಇದರೊಂದಿಗೆ ಪ್ರವೇಶ ಸಂದರ್ಭದಲ್ಲಿನ ಅವನ "ವಿಲಕ್ಷಣವಾದ" ವರ್ತನೆಯೂ ಸೇರಿಕೊಂಡಿತು, ಮತ್ತು ಆತ ಪರೀಕ್ಷೆಗಳನ್ನು ತೆಗೆದುಕೊಳ್ಳದ ಕಾರಣದಿಂದಾಗಿ, ಅವನಿಗೆ ಕೇವಲ ಒಂದು 4F ದರ್ಜೆಯು ದೊರಕಿತು.

1960ರ ದಶಕದ ಅಂತ್ಯದಲ್ಲಿ, ಅರ್ಥ್‌‌ ಎಂದು ಕರೆಯಲ್ಪಡುವ ಒಂದು ಪವರ್‌ ಟ್ರಯೋ ಪ್ರಕಾರದಲ್ಲಿ ಸ್ಪ್ರಿಂಗ್‌ಸ್ಟೀನ್‌ ಸಂಕ್ಷಿಪ್ತವಾಗಿ ಸಂಗೀತ ಪ್ರಸ್ತುತಿಯನ್ನು ನೀಡಿದ; ನ್ಯೂಜರ್ಸಿಯಲ್ಲಿನ ಕ್ಲಬ್ಬುಗಳಲ್ಲಿ ಸಂಗೀತ ನುಡಿಸುವುದು ಇದರಲ್ಲಿ ಸೇರಿತ್ತು. ಈ ಅವಧಿಯಲ್ಲೇ ಸ್ಪ್ರಿಂಗ್‌ಸ್ಟೀನ್‌ "ದಿ ಬಾಸ್‌" ಎಂಬ ಉಪನಾಮ ಅಥವಾ ಅಡ್ಡಹೆಸರನ್ನು ಗಳಿಸಿದ; ವಾದ್ಯವೃಂದದ ರಾತ್ರಿಯ ವೇತನವನ್ನು ಸಂಗ್ರಹಿಸುವ ಹಾಗೂ ಅದನ್ನು ತನ್ನ ವಾದ್ಯವೃಂದದ ಸಹವರ್ತಿಗಳಿಗೆ ವಿತರಿಸುವ ಕೆಲಸವನ್ನು ಕೈಗೆತ್ತಿಕೊಂಡಾಗ, ಅವನು ಕ್ಲಬ್ಬಿನ ಗಿಗ್‌ ಸಂಗೀತಗಳನ್ನು ಅವನು ನುಡಿಸಿದಾಗ ಅವನಿಗೆ ಈ ಉಪನಾಮವು ದೊರಕಿತು. ಬಾಸ್‌ಗಳ ಕುರಿತಾಗಿ ಸ್ಪ್ರಿಂಗ್‌ಸ್ಟೀನ್‌ಗೆ ಇಷ್ಟವಿಲ್ಲದಿದ್ದುದರಿಂದ, ಈ ಉಪನಾಮದ ಬಗ್ಗೆ ಅವನಿಗೆ ಅಷ್ಟೊಂದು ಮೆಚ್ಚುಗೆಯಿರಲಿಲ್ಲ; ಆದರೂ ಸಹ ಒಂದು ಮೌನಸೂಚಿತ ಒಪ್ಪಿಗೆಯನ್ನು ಇದಕ್ಕೆ ಕೊಟ್ಟಂತೆ ತೋರುತ್ತದೆ. ಇತ್ತೀಚಿನ ಅನೇಕ ಸಂಗೀತ ಕಚೇರಿಗಳಲ್ಲಿ, ಬ್ಯಾನರ್‌‌ಗಳು, ಪರವಾನಗಿ ಪಟ್ಟಿಗಳ ಮೇಲೆ ಪ್ರೇಕ್ಷಕರು ಬಗೆಬಗೆಯ ಸಂಕೇತಗಳನ್ನು ಮಾಡಿಕೊಂಡು ಬಂದಿರುವುದು ಮತ್ತು "ಬಾಸ್‌ ಟೈಂ" ಎಂಬುದಾಗಿ ಕೂಗುತ್ತಾ ಹೋಗುವುದು ಕಂಡುಬರುತ್ತದೆ. ಹಿಂದೆ ಅವನಿಗೆ "ಡಾಕ್ಟರ್‌‌" ಎಂಬ ಉಪನಾಮವಿತ್ತು. 1969ರಿಂದ ಮೊದಲ್ಗೊಂಡು 1971ರ ಆರಂಭದವರೆಗೆ, ಸ್ಟೀಲ್‌ ಮಿಲ್‌‌ ಜೊತೆಯಲ್ಲಿ ಸ್ಪ್ರಿಂಗ್‌ಸ್ಟೀನ್‌ ಸಂಗೀತ ಪ್ರಸ್ತುತಿಗಳನ್ನು ನೀಡಿದ; ಡ್ಯಾನಿ ಫೆಡೆರಿಸಿ, ವಿನಿ ಲೋಪೆಜ್‌, ವಿನ್ನೀ ರೋಸ್ಲಿನ್‌ ಹಾಗೂ ನಂತರದಲ್ಲಿ ಸ್ಟೀವ್‌ ವ್ಯಾನ್‌ ಝಾಂಡ್ಟ್‌‌ ಮತ್ತು ರಾಬ್ಬಿನ್‌ ಥಾಂಪ್ಸನ್‌‌ ಮೊದಲಾದವರೂ ಸಹ ಈ ತಂಡದಲ್ಲಿದ್ದರು. ಅಟ್ಲಾಂಟಿಕ್‌-ಮಧ್ಯದ ಕಾಲೇಜ್‌ ಮಂಡಲ ಮಾತ್ರವೇ ಅಲ್ಲದೇ, ಸಂಕ್ಷಿಪ್ತವಾಗಿ ಕ್ಯಾಲಿಫೋರ್ನಿಯಾದಲ್ಲಿಯೂ ಸಹ ಅವರು ಸಂಗೀತ ನುಡಿಸುತ್ತಲೇ ಹೋದರು. 1970ರ ಜನವರಿಯಲ್ಲಿ, "ಸ್ಯಾನ್‌ ಫ್ರಾನ್ಸಿಸ್ಕೋ ಎಕ್ಸಾಮಿನರ್‌‌‌" ನ ಚಿರಪರಿಚಿತ ಸಂಗೀತ ವಿಮರ್ಶಕನಾದ ಫಿಲಿಪ್‌ ಎಲ್‌ವುಡ್‌ ಎಂಬಾತ, ಸ್ಟೀಲ್‌ ಮಿಲ್‌‌ ಕುರಿತಾದ ತನ್ನ ಉಜ್ಜ್ವಲವಾದ ನಿರ್ಧಾರಣೆಯಲ್ಲಿ ಸ್ಪ್ರಿಂಗ್‌ಸ್ಟೀನ್‌ ಕುರಿತಾಗಿ ವಿಶ್ವಾಸಾರ್ಹತೆಯನ್ನು ತೋರಿಸಿದ: "ಸಂಪೂರ್ಣವಾಗಿ ಅಪರಿಚಿತವಾಗಿರುವ ಪ್ರತಿಭೆಯೊಂದರಿಂದ ನಾನು ಹಿಂದೆಂದೂ ಇಷ್ಟೊಂದು ಮೂಕವಿಸ್ಮಿತನಾಗಿರಲಿಲ್ಲ" ಎಂಬುದು ಅವನು ನೀಡಿದ ಅಭಿಪ್ರಾಯವಾಗಿತ್ತು. ಎಲ್‌ವುಡ್‌ ತನ್ನ ಹೊಗಳಿಕೆಯನ್ನು ಮುಂದುವರಿಸುತ್ತಾ, ಸಂಗೀತ ತಂಡದವರ "ಒಂದಾಗಿಸುವ ಸುಶ್ರಾವ್ಯತೆ"ಯ ಕುರಿತು ಮೆಚ್ಚುಗೆ ಸೂಚಿಸಿದ ಮತ್ತು ಅದರಲ್ಲೂ ನಿರ್ದಿಷ್ಟವಾಗಿ, "ಓರ್ವ ಅತ್ಯಂತ ಪ್ರಭಾವಶಾಲಿ ಸಂಯೋಜಕ" ಎಂದು ಹೇಳುವ ಮೂಲಕ ಸ್ಪ್ರಿಂಗ್‌ಸ್ಟೀನ್‌ನನ್ನು ಅವನು ಆಯ್ದು ತೆಗೆದ. ಇದೇ ಅವಧಿಯಲ್ಲಿ, ಆಸ್‌ಬರಿ ಪಾರ್ಕ್‌‌‌ನಲ್ಲಿನ ಸಣ್ಣ ಕ್ಲಬ್ಬುಗಳಲ್ಲಿಯೂ ಸಹ ಸ್ಪ್ರಿಂಗ್‌ಸ್ಟೀನ್‌ ನಿಯತವಾಗಿ ಸಂಗೀತ ಪ್ರಸ್ತುತಿಗಳನ್ನು ನೀಡಿದ ಮತ್ತು ಜೆರ್ಸಿ ಷೋರ್‌ ಉದ್ದಕ್ಕೂ ಪ್ರಸ್ತುತಿಗಳನ್ನು ನೀಡುವ ಮೂಲಕ ಒಂದು ಅಭಿಮಾನಿ ಬಳಗವನ್ನು ಶೀಘ್ರವಾಗಿ ಸಂಪಾದಿಸಿದ. ಒಂದು ಅನನ್ಯವಾದ ಮತ್ತು ಅಪ್ಪಟವಾದ, ಸಂಗೀತಾತ್ಮಕ ಮತ್ತು ಭಾವಗೀತಾತ್ಮಕ ಶೈಲಿಯನ್ನು ರೂಪಿಸಿಕೊಳ್ಳಲು ಸ್ಪ್ರಿಂಗ್‌ಸ್ಟೀನ್‌ ಬಯಸಿದ್ದರಿಂದಾಗಿ, ಮುಂದಿನ ಎರಡು ವರ್ಷಗಳಲ್ಲಿ ಇತರ ಪ್ರದರ್ಶನ ತಂಡಗಳೂ ಅನುಸರಿಸಿಕೊಂಡು ಬಂದವು. ಅವುಗಳೆಂದರೆ: ಡಾ. ಜೂಮ್‌ & ದಿ ಸೋನಿಕ್‌ ಬೂಮ್‌ (1971ರ ಆರಂಭಿಕ–ಮಧ್ಯಭಾಗ), ಸನ್‌ಡಾನ್ಸ್‌ ಬ್ಲೂಸ್‌ ಬ್ಯಾಂಡ್‌ (1971ರ ಮಧ್ಯಭಾಗ), ಮತ್ತು ದಿ ಬ್ರೂಸ್‌ ಸ್ಪ್ರಿಂಗ್‌ಸ್ಟೀನ್‌‌ ಬ್ಯಾಂಡ್‌ (1971ರ ಮಧ್ಯಭಾಗದಿಂದ–1972ರ ಮಧ್ಯಭಾಗದವರೆಗೆ). ಡೇವಿಡ್‌ ಸ್ಯಾನ್ಷಿಯಸ್‌ ಎಂಬ ಪಿಯಾನೋ ವಾದಕನ ಸೇರ್ಪಡೆಯೊಂದಿಗೆ, ಕೆಲಕಾಲದ ನಂತರ E ಸ್ಟ್ರೀಟ್‌ ಬ್ಯಾಂಡ್‌ ಎಂದು ಹೆಸರಾದ ತಂಡವೊಂದರ ಮುಖ್ಯಭಾಗವು ರೂಪುಗೊಂಡಿತು; "ದಿ ಜೂಮೆಟ್ಸ್‌"ನಂಥ ("ಡಾ. ಜೂಮ್‌"ಗೆ ಸಂಬಂಧಿಸಿದ ಹಾಡುಗಾರರಿಗೆ ಪೂರಕವಾಗಿರುತ್ತಿದ್ದ ಮಹಿಳೆಯರ ಒಂದು ಗುಂಪು) ಕಹಳೆ ವಿಭಾಗಗಳು ಹಾಗೂ ರಾಗಮಾಲಿಕೆಯನ್ನು ನುಡಿಸುತ್ತಿದ್ದ ಸೌತ್‌ಸೈಡ್‌ ಜಾನಿ ಲಿಯಾನ್‌ ರೀತಿಯ ಕೆಲವೊಂದು ಸಾಂದರ್ಭಿಕ ತಾತ್ಕಾಲಿಕ ಸೇರ್ಪಡೆಗಳನ್ನೂ ಇದು ಹೊಂದಿತ್ತು. ಈ ಅವಧಿಯಲ್ಲಿ ಪರಿಶೋಧಿಸಲ್ಪಟ್ಟ ಸಂಗೀತಾತ್ಮಕ ಪ್ರಕಾರಗಳಲ್ಲಿ ಬ್ಲೂಸ್‌, R&B, ಜಾಝ್‌, ಚರ್ಚ್‌ ಸಂಗೀತ, ಆರಂಭಿಕ ರಾಕ್‌ 'ಎನ್‌' ರೋಲ್‌, ಮತ್ತು ಸೌಲ್ ಮೊದಲಾದವು ಸೇರಿದ್ದವು. ಅವನ ಭವಿಷ್ಯದ ಧ್ವನಿಮುದ್ರಿಕಾ ಕಂಪನಿಯು ತನ್ನ ಆರಂಭಿಕ ಪ್ರಚಾರ ಜಾಹೀರಾತುಗಳಲ್ಲಿ ವಿವರಿಸಿದಂತೆ, "ಸಂಪೂರ್ಣ ಗೀತಸಂಪುಟಗಳಲ್ಲಿ ಇತರ ಕಲಾವಿದರು ಮಾಡಿದ್ದಕ್ಕಿಂತ ಮಿಗಿಲಾದ ರೀತಿಯಲ್ಲಿ ಕೆಲವೊಂದು ಪ್ರತ್ಯೇಕ ಹಾಡುಗಳಲ್ಲಿ ಹೆಚ್ಚು ಪದಗಳನ್ನು ಬಳಸಿಕೊಂಡು" ಹಾಡು ಬರೆಯುವ ಅವನ ಸಮೃದ್ಧ ಸಾಮರ್ಥ್ಯವು, ಅವನ ಜೀವನದ ಗತಿಯನ್ನು ಬದಲಿಸುವುದಕ್ಕೆ ಕಾರಣವಾಗಲಿದ್ದ ಹಲವರ ಗಮನಕ್ಕೆ ಅವನ ಕುಶಲತೆಯ ಪರಿಚಯವನ್ನು ಮಾಡಿಕೊಡುವಲ್ಲಿ ಸಫಲವಾದವು: ಹೊಸ ವ್ಯವಸ್ಥಾಪಕರಾದ ಮೈಕ್‌ ಆಪ್ಪೆಲ್ ಮತ್ತು ಜಿಮ್‌‌ ಕ್ರೆಟೆಕೋಸ್‌, ಮತ್ತು ಪ್ರಸಿದ್ಧವಾದ ಕೊಲಂಬಿಯಾ ರೆಕಾರ್ಡ್ಸ್‌‌‌‌ನ ಪ್ರತಿಭಾ ಶೋಧಕನಾದ ಜಾನ್‌ ಹ್ಯಾಮಂಡ್‌ ಅಂಥವರಲ್ಲಿ ಸೇರಿದ್ದರು; ಜಾನ್‌ ಹ್ಯಾಮಂಡ್‌ನಂತೂ ಆಪ್ಪೆಲ್‌ನ ಒತ್ತಡದ ಹಿನ್ನೆಲೆಯಲ್ಲಿ 1972ರ ಮೇ ತಿಂಗಳಲ್ಲಿ ಸ್ಪ್ರಿಂಗ್‌ಸ್ಟೀನ್‌ನ ಧ್ವನಿಪರೀಕ್ಷೆಯನ್ನು ಕೈಗೊಂಡ.

ಸ್ಪ್ರಿಂಗ್‌ಸ್ಟೀನ್‌ ಅಂತರರಾಷ್ಟ್ರೀಯ ಮೆಚ್ಚುಗೆಯನ್ನು ಗಳಿಸಿದ ನಂತರವೂ, ಅವನ ನ್ಯೂಜರ್ಸಿ ಮೂಲಗಳು ಅವನ ಸಂಗೀತದ ಮೂಲಕ ತೋರಿಸಲ್ಪಟ್ಟವು, ಮತ್ತು ಆತ ತನ್ನ ಪ್ರತ್ಯಕ್ಷ ಪ್ರದರ್ಶನಗಳಲ್ಲಿ "ನ್ಯೂಜರ್ಸಿ ಎಂಬ ಮಹಾನ್‌ ಸಂಸ್ಥಾನ" ಎಂಬುದಾಗಿ ತನ್ನ ಮೂಲವನ್ನು ಅನೇಕವೇಳೆ ಹೊಗಳುತ್ತಿದ್ದ. ಸ್ಥಳೀಯ ಮಟ್ಟದಲ್ಲಿ ತಾನು ಹೊಂದಿದ್ದ ವ್ಯಾಪಕ ಆಕರ್ಷಣೆಯನ್ನು ಬಳಸಿಕೊಳ್ಳುವ ನಿಟ್ಟಿನಲ್ಲಿ, ನ್ಯೂಜರ್ಸಿ ಮತ್ತು ಫಿಲಡೆಲ್ಫಿಯಾದ ಪ್ರಮುಖ ತಾಣಗಳಲ್ಲಿ ಆತ ವಾಡಿಕೆಯಂತೆ ತನ್ನ ಅನುಕ್ರಮಿಕ ಸಂಗೀತ ರಾತ್ರಿಗಳನ್ನು ಪ್ರಸ್ತುತಪಡಿಸಿದ. ಅನೇಕ ವರ್ಷಗಳವರೆಗೆ, ದಿ ಸ್ಟೋನ್‌ ಪೋನಿ ಮತ್ತು ಕಡಲತೀರದ ಇತರ ರಾತ್ರಿಕ್ಲಬ್ಬುಗಳಲ್ಲಿ ಆತ ಅನೇಕಬಾರಿ ಅನಿರೀಕ್ಷಿತವಾಗಿ ಗೋಚರಿಸಿಕೊಳ್ಳುತ್ತಿದ್ದ ಮತ್ತು ತನ್ಮೂಲಕ ಜೆರ್ಸಿ ಷೋರ್‌ ಧ್ವನಿಯ ಅಗ್ರಗಣ್ಯ ಪ್ರತಿಪಾದಕನಾಗಿ ಆತ ಹೊರಹೊಮ್ಮಿದ.

ನಟನೆ
1949–1972: ಆರಂಭಿಕ ವರ್ಷಗಳು
ಪ್ರಭಾವ
ಜೀವನ ಮತ್ತು ವೃತ್ತಿಜೀವನ